<classify> Yanga ilitwaa taji hilo juzi baada ya kuibuka na ushindi wa mabao 4-1 dhidi ya Polisi Morogoro katika mechi iliyochezwa kwenye Uwanja wa Taifa Dar es Salaam.Ushindi wa juzi umeifanya Yanga kufikisha pointi 55 ambazo haziwezi kufikiwa na Azam wala Simba hata wakishinda mechi zao zilizosalia.Akizungumza na gazeti hili jana, Meneja wa Azam, Jemedari Said ambaye timu yake imetema ubingwa alisema anaipongeza Yanga kwani ilistahili kutwaa ubingwa.Yanga ilijipanga na kufanya vizuri ndani na nje ya uwanja kwa hiyo tunaipongeza kwa kutwaa ubingwa, alisema. Kuhusu Azam kushindwa kutetea taji lake, Jemedari alisema: Kwa sasa hatuwezi kusema lolote, tunasubiri ligi imalizike kisha tufanye tathmini, alisema.Naye rais wa Simba, Evans Aveva alisema anawapongeza watani wake wa jadi kwa kutwaa ubingwa na kwamba imewapa changamoto yao wao kujipanga upya msimu ujao.Kwa mwenendo wa ligi ulivyokuwa, Yanga alistahili kutwaa ubingwa kwani amefikisha pointi nyingi ambazo timu nyingine haziwezi kuzifikia, kiungwana nawapongeza watani zangu, alisema Aveva.Ubingwa wao umekuwa changamoto si kwetu tu, hata kwa timu nyingine sababu kila timu inashiriki ligi kuwania ubingwa, mimi nadhani tusubiri ligi iishe, tupate ripoti ya benchi letu la ufundi na kisha tuone wapi tumekosea na nini tunahitaji kwa ajili ya msimu ujao, alisema.Simba na Azam zimebaki kwenye mbio za kuwania nafasi ya pili, na hilo litajulikana Jumapili wakati timu hizo zitakapokutana kwenye Uwanja wa Taifa Dar es Salaam.Azam ina pointi 45 ikiwa katika nafasi ya pili kwenye msimamo na Simba ipo nafasi ya tatu ikiwa na pointi 41.  <topic>: MICHEZO 